CELEX: 62020CN0490
Language: sk
Date: 2020-10-02 00:00:00
Title: Vec C-490/20: Návrh na začatie prejudiciálneho konania, ktorý podal Administrativen şad Sofia-grad (Bulharsko) 2. októbra 2020 – V.M.A./Stolična Obšina, Rajon „Pančarevo“

14.12.2020   
            
            
               SK
            
            
               Úradný vestník Európskej únie
            
            
               C 433/35
            
         
      Návrh na začatie prejudiciálneho konania, ktorý podal Administrativen şad Sofia-grad (Bulharsko) 2. októbra 2020 – V.M.A./Stolična Obšina, Rajon „Pančarevo“
      (Vec C-490/20)
      (2020/C 433/44)
      Jazyk konania: bulharčina
      
         Vnútroštátny súd, ktorý podal návrh na začatie prejudiciálneho konania
      
      Administrativen şad Sofia-grad
      
         Účastníci konania pred vnútroštátnym súdom
      
      
         Žalobkyňa: V.M.A.
      
         Žalovaná: Stolična Obšina, Rajon „Pančarevo“
      
         Prejudiciálne otázky
      
      
                  1.
               
               
                  Majú sa články 20 a 21 ZFEÚ, ako aj články 7, 24 a 45 Charty základných práv Európskej únie vykladať v tom zmysle, že bulharským správnym orgánom, ktorým bola predložená žiadosť o osvedčenie narodenia dieťaťa s bulharskou štátnou príslušnosťou, ku ktorému došlo v inom členskom štáte EÚ a ktoré bolo osvedčené španielskym rodným listom, v ktorom sú ako matky zapísané dve osoby ženského pohlavia bez podrobnejších údajov o tom, či, a ak áno, ktorá z nich je biologickou matkou dieťaťa, nedovoľujú odmietnuť vyhotoviť bulharský rodný list s odôvodnením, že žalobkyňa odmieta uviesť, kto je biologickou matkou dieťaťa?
               
            
                  2.
               
               
                  Majú sa článok 4 ods. 2 ZEÚ a článok 9 Charty základných práv Európskej únie vykladať v tom zmysle, že rešpektovanie národnej identity a ústavnej identity členských štátov EÚ znamená, že tieto štáty disponujú širokou mierou voľnej úvahy, pokiaľ ide o predpisy týkajúce sa určovania rodičovstva? Konkrétne:
                  
                              —
                           
                           
                              Má sa článok 4 ods. 2 ZEÚ vykladať v tom zmysle, že dovoľuje členským štátom vyžadovať informácie o biologických rodičoch dieťaťa?
                           
                        
                              —
                           
                           
                              Má sa článok 4 ods. 2 ZEÚ v spojení s článkom 7 a článkom 24 ods. 2 Charty vykladať v tom zmysle, že je nevyhnutné navzájom zvážiť na jednej strane národnú identitu a ústavnú identitu členského štátu a na druhej strane najlepší záujem dieťaťa s cieľom nastoliť rovnováhu záujmov, pričom treba vziať do úvahy, že v súčasnosti neexistuje z hľadiska hodnôt ani z právneho hľadiska zhoda, pokiaľ ide o možnosť dať zapísať ako rodičov v rodnom liste osoby rovnakého pohlavia bez podrobnejších údajov o tom, či, a ak áno, ktorý z nich je biologickým rodičom dieťaťa? V prípade, ak je odpoveď na túto otázku kladná, ako by sa konkrétne dala docieliť táto rovnováha záujmov?
                           
                        
            
                  3.
               
               
                  Sú relevantné právne následky brexitu na zodpovedanie prvej otázky z dôvodu, že jedna matka, ktorá je uvedená v rodnom liste vystavenom v inom členskom štáte, je štátnou príslušníčkou Spojeného kráľovstva a druhá matka je štátnou príslušníčkou členského štátu EÚ, ak sa vezme do úvahy najmä to, že odmietnutie vyhotoviť dieťaťu bulharský rodný list bráni tomu, aby členský štát EÚ vystavil dieťaťu doklad totožnosti, a tým prípadne sťažuje neobmedzený výkon jeho práv ako občana Únie?
               
            
                  4.
               
               
                  V prípade, ak je odpoveď na prvú otázku kladná, vyžaduje právo Únie, najmä zásada efektivity, aby sa príslušné vnútroštátne orgány odchýlili od vzorového tlačiva rodného listu, ktoré je súčasťou platného vnútroštátneho práva?